**UPUTA ZA REGISTRACIJU UZGOJA VRSTA NAVEDENIH U PRILOGU A UREDBE VIJEĆA (EZ) BR. 338/97**

Dana 25. lipnja 2022. na snagu je stupio Zakon o izmjenama i dopunama Zakona o prekograničnom prometu i trgovini divljim vrstama (Narodne novine, br. 69/2022), koji u člancima 12., 12.a, 12.b i 12. c propisuje **obvezu registracije svim uzgajivačima vrsta navedenih u Prilogu A Uredbe Vijeća br. 338/97 u Republici Hrvatskoj, koja predstavlja preduvjet za izdavanje EU potvrde za komercijalno korištenje tih vrsta od strane nadležnog Ministarstva u Republici Hrvatskoj.**

Provjera da li se vrsta navodi u Prilogu A Uredbe Vijeća (EZ) br. 338/97, može se napraviti na internetskoj stranici [Species+](https://www.speciesplus.net/) upisom latinskog, tj. znanstvenog naziva vrste u tražilicu.

Ministarstvo vodi registar uzgajivača vrsta navedenih u Prilogu A Uredbe (EZ) br. 338/97 u Republici Hrvatskoj s registarskim brojevima.

Ministarstvo po zahtjevu stranke ili po službenoj dužnosti obavlja upis u registar uzgajivača vrsta navedenih u Prilogu A, u postupcima ishođenja dopuštenja za uzgoj strogo zaštićenih ili stranih vrsta prema posebnim propisima iz područja zaštite prirode, a koje su navedene u Prilogu A Uredbe (EZ) br. 338/97, započetima nakon stupanja na snagu ovoga Zakona, a osnova za registraciju je **dokumentacija kojom se neosporno može utvrditi zakonito podrijetlo roditeljskih jedinki koje čine matični fond.**

Za vrste iz Priloga A Uredbe (EZ) br. 338/97 za koje ne postoji obveza ishođenja dopuštenja za uzgoj prema posebnim propisima iz područja zaštite prirode, pravna i fizička osoba dužna je prije početka uzgoja podnijeti zahtjev za upis u registar uzgajivača vrsta navedenih u Prilogu A Uredbe (EZ) br. 338/97.

Uzgajivači vrsta iz Priloga A (EZ) br. 338/97, a koje su navedene u Prilogu X Uredbe Komisije (EZ) br. 865/2006, nisu se dužni registrirati u registar uzgajivača iz stavka 1. ovoga članka.

Rješenje za upis u registar uzgajivača vrsta navedenih u Prilogu A Uredbe (EZ) br. 338/97 izdaje se na rok do pet godina.